བརྙན་ཡིག་ལ་ཡུལ་སྐད་ཀྱི་ཐ་སྙད་འདི་དག་གཙོ་ཆེ་དོན་ཅིའི་ཕྱིར་ཡིན་སྙམ་ན།བཤད་པར་བྱ་སྟེ།སྔར་གྱི་བསྟན་བཅོས་ཚད་ལྡན་དག་གི་ཐ་སྙད་དག་གཞིར་བྱས་ཏེ་མི་རྣམས་འབྲེལ་འདྲིས་བྱས་ན་མི་ཐུབ་པའང་མ་ཡིན་མོད།མིའི་རིགས་ཀྱི་བརྩེ་བ་དངོས་སམ་དམར་རྗེན་དུ་སྟོན་བྱེད།མིའི་རིགས་ཀྱི་གཤིས་དང་ཆེས་ཉེ་བ་ལ་སྤྱོད་ཆེ་བ།གདོད་གཤིས་དང་བར་ཐག་ཉེ་ཤོས་ནི་རང་བཞིན་གྱི་ཕལ་སྐད་ཡིན་པ་ལས་བསྟན་བཅོས་ཀྱི་ཐ་སྙད་སོགས་མིན་ཏེ།ཕྲུ་གུ་བཙས་པའི་ཉིན་ནས་བག་ཆགས་སུ་བཞག་པ་དང་པོ་ནི་ཕ་མའི་ཕལ་སྐད་འབའ་ཞིག་དང་།རྗེས་སུ་རིམ་གྱིས་ཐ་སྙད་ཀྱི་བག་ཆགས་གཉིས་པ་ཞིག་རྒྱུད་དུ་བཞག་པ་ཡིན་ཞིང་།འདི་གཉིས་ལས་དང་པོ་ནི་མིའི་རང་བཞིན་དང་ཆེས་ཉེ་བ་དེ་ཡིན་ནོ།།དཔེར་ན།རྟ་བདུན་དབང་པོ་ཤར་བྱུང་ཞེས་པ་ལས།ཉི་མ་ཤར་བྱུང་ཞེ་ན་ཉི་མ་དེ་ཉིད་བརྡ་དེ་དང་སེམས་ཤིན་ཏུ་ཉེ་བས་སྙིང་ཉེ་བའི་སྣང་བ་སྟེར་ལ།རྟ་བདུན་དབང་པོ་ཞེ་ན་བེམ་གཟུགས་ལྟ་བུ་ཞིག་སྣང་བ་ལས་མིའི་བརྩེ་བ་འདྲེས་པའི་ཐ་སྙད་ཅིག་ཏུ་མི་བྱེད་དོ།།